google/wiki40b huggingface dataset:
Santiago av sverdets orden

Santiago av sverdets orden (portugisisk: Ordem de Sant'Iago da Espada) er en portugisisk orden. Den er en gren av Santiago-ordenen, hovedsakelig aktiv i Spania, opprinnelig innstiftet 1170, og adskilt fra den spanske del siden 1290. Ordenstegnet, et liljekors med spiss fot, som i et sverd, er felles for de to ordenene. Santiago av sverdets orden er i dag en fortjenstorden tildelt av Republikken Portugal. Den utgjør, sammen med Avizordenen, Kristusordenen og Tårn- og sverdordenen, Portugals «gamle militærordener».

Bakgrunn og utvikling

Santiago-ordenen ble stiftet som en religiøs og militær ridderorden, grunnlagt i 1170 i Galicia, Asturias og kongeriket León. Ordenen bærer navn etter Apostelen Jakob, eller Jakob den Store, som startet den kristne kampen mot maurerne på Den iberiske halvøy på 800-tallet. I 1290 ble det stiftet en portugisisk gren av ordenen, kjent som Santiago av sverdets orden. Den separate portugisiske orden ble godkjent som en separat orden av pave Johannes XXII i 1320. Stormesterembetet kom etterhvert inn under den portugisiske kongen. I 1551 bestemte pave Julius III at stormesterposten for Santiago av sverdets orden, sammen med Avizordenen og Kristusordenen, for evig skulle tilligge Portugals konge.
Santiago av sverdets orden ble i 1862 reformert og gjort til en fortjenstorden for innsats innen vitenskap, litteratur og kunst. Ved monarkiets fall i 1910 ble ordenen opphevet, men den ble gjeninnført under republikken i 1918. Ordenen har fortsatt karakter av en fortjenstorden for vitenskap, litteratur og kunst. Den rangerer etter Avizordenen. Republikken Portugals president er ordenens stormester.

Insignier

Ordenstegnet for Santiago av sverdets orden er et liljekors med spiss fot, som i et sverd. Korset er satt på en krans av palmegrener, som også bærer mottoet «SCIENCIAS, LETRAS E ARTES». Ordenstegnet er opphengt i ordensbåndet i et ledd som består av en laurbærkrans. Ordensstjernen har asymmetriske stråler, 22 i tallet. Ordenskjedet har ledd av samme motiv som ordenstegnet, vekselvis med laurbærkranser. Ordensbåndet er lilla.

Tildeling

Ordenen kan tildeles portugisiske og utenlandske statsborgere for personlige fortjenester av vitenskapelig, litterær eller kunstnerisk karakter. Ordenens kjede (storkjede) tildeles kun statsoverhoder. Det er satt begrensninger på antallet portugisiske medlemmer av Santiago av sverdets orden. Det kan maksimalt være 20 innehavere av storkors, 50 storoffiserer, 150 kommandører, 200 offiserer og 250 riddere/damer.

Norske innehavere

Kong Harald er innehaver av storkjede, tilsvarende storkors med kjede, av Santiago av sverdets orden. Også kong Olav var innehaver av ordenens storkjede. Kong Haakon var innehaver av storkors.
Professor Bjørn Helland-Hansen ble i 1928 tildelt storkors. Diplomaten Finn Koren ble i 1926 utnevnt til kommandør.
Hope-diamanten

Hope-diamanten er en 45½ karat diamant med safirblå farge. Den er en del av en stein på 112 karat som ble ført til Europa fra India og kjøpt av Ludvig 14. i 1668. 
Diamanten ble i utgangspunktet ervervet i 1660-årene av den franske kjøpmannen Jean Baptiste Tavernier i Golkonda i India. Det var han som brakte den til Europa og solgte den til den franske konge. Den ble slipt  til en 67 karats stein i 1673, men forsvant i 1792 under den franske revolusjon da de franske kronjuveler ble stjålet. 
Det antas at Hope-diamanten er diamanten til den franske konge i omslipt tilstand. Den har siden 1958 tilhørt Smithsonian Institution i Washington D.C. i USA.
Diamanten er oppkalt etter bankieren H.P. Hope fra London.
Xiagang kullkraftverk

Xiagang kullkraftverk er et kullkraftverk i provinsen Jiangsu i det østlige Kina. Det har en installert produksjonskapasitet på 1.100 MW. Anlegget ble påbegynt i 2001 og stod ferdig i 2009. Operatør og eier er selskapet Jiangsu Solong Power Co.
Haskell Indian Nations University

Haskell Indian Nations University er et føderalt universitet for indianske urinnvånere, lokalisert like sørøst for småbyen Lawrence i delstaten Kansas, USA.
Det ble opprettet i 1884 som United States Indian Industrial Training School – en landbruksskole, og målet var å assimilere indianerne inn i den rådende, hvite kulturen. Studentene bar uniformer og "marsjerte" til klasserom og undervisning. I 1927 begynte Haskell å tilby fag på collegenivå, og det ble i mellomkrigstiden satt i gang regulær lærerutdanning.
Fra 1970 var Haskell et rent college som tilbød høyere utdanning. Siden 1993 fikk colleget status og tittel som universitet, og tilbyr i dag indianske studier, arkivstudier, lærerutdanning, business administration, og miljøstudier.
Ved Haskell var det 1 028 studenter fra 150 stammer og fra alle delstater i 2006. Skolepengene var samme året på US$ 420 per år. Studiene tilbys til Bachelornivå.
Haskell Cultural center har indiansk forskning, arkiver og samlinger.
På campus ligger også American Indian Athletic Hall of Fame, som blant annet fremhever skolens to tidligere studenter som har tatt OL-gull – Jim Thorpe og Billy Mills.
Anderl Heckmair

Bakgrunn

Heckmair vokste opp i et barnehjem i München. I elleveårsalderen ble han sendt på et sommeropphold til Sveits, og der våknet interessen for fjellet. Han tok gartnerutdanning, men ble arbeidsløs etter krakket i 1929, og arbeidet kun kort tid i yrket.
Viking TV

Viking TV er en norsk TV-kanal om fotballaget Viking FK. Viking TV startet 2. mars 2008, og kanalen skal hver uke sende 50 timer tv. Kanalen distribueres via Lyse og Altiboxs bredbåndsnett, og når ut til 120 000 seere i 45 000 husstander.
Lyse - kanalplass 53
Altibox - kanalplass 36
Alliance P.2 Seabird

Alliance P.2 Seabird var en britisk en-motors langtrekkende dobbeldekker konstruert  av J. A. Peters for å delta i en transatlantisk konkurranse. Flyet deltok ikke i konkurransen, men det ble det første til å fly fra London (Acton) til Madrid non-stop 31. juli 1919.

Design og utvikling

The  Alliance  Aeroplane Company som hadde bygget fly på lisens under første verdenskrig besluttet å bygge et fly for det sivile markedet. Seabird var en langdistanse to-seters dobbeltdekker drevet av en 450 hk Napier Lion W 12 motor. Det kunne holde seg i luften i 21 timer. Det hadde en lukket kabin for mannskapet på to, og bare to fly ble bygget.

Operativ historie

Konstruktøren Peters betalte 100 pund i påmeldingsavgift til Royal Aero Club for å kjempe om Daily Mails premie på 10 000 pund i en konkurranse om en flyvning over Atlanterhavet . Den første Seabird fløy første gang 31. juli 1919 i den første direkte non-stop flyvning mellom London og Madrid, en strekning på 900 km i underkant av åtte timer, , men flyet deltok ikke i atlanterhavskonkurransen.
Det andre flyet skulle kjempet om den australske regjeringens premie på 10 000 pund for flyvning fra Storbritannia til Australia. Det ble fløyet av to australske flyvere, løytnant Roger Douglas (pilot) og løytnant J. S. L. Ross (navigatør). Det forlot Hounslow Heath Aerodrome 13. november 1919, men etter et par minutter havarerte Seabird i nærheten Surbiton. Begge flygere omkom.
Selskapet kom seg aldri etter ulykken og ble nedlagt i 1920.
Paul Hanlon

Klubbkarriere

Hanlon spilte for den velkjente ungdomsklubben i Edinburgh, Hutchison Vale på ungdomslagsnivå, sammen med bl.a. den fremtidige Hibs-lagkameraten Danny Galbraith. Hanlon var angripende midtbanespiller og scoret mange mål i aldersbestemt fotball, men ble omskolert til forsvarsspiller etter at han signerte for Hibs. Han spilte sin første seniorkamp for Hibs den 12. januar 2008, mot Inverness Caledonian Thistle i den skotske FA-cupen, på grunn av skader for spillerne David Murphy og Lewis Stevenson. Hanlon spilte jevnlig for Hibs i løpet av de neste seks månedene, og han skrev deretter under på en femårskontrakt med klubben.
I løpet av 2008–2009-sesongen ble Hanlon likevel erstattet av Ian Murray som fast venstreback i Hibs. Hanlon ble utlånt til St. Johnstone i desember 2008, først for bare én måned. St. Johnstone ønsket å forlenge låneavtalen, men Hibs ville ikke tillate det. Hanlon gikk rett inn på Hibernians førstelag etter at han kom tilbake fra St. Johnstone, men ble satt på benken igjen ikke lenge etter av Mixu Paatelainen, på grunn av en forsvarsfeil som Hanlon gjorde i en kamp mot Kilmarnock.
Hanlon spilte ved ujevne mellomrom i løpet av 2009–2010-sesongen, og han deltok bare når en av de faste forsvarsspillerne var utilgjengelige på grunn av skade eller suspensjon. En slik periode var da Sol Bamba deltok med landslaget til Elfenbenskysten i Afrikamesterskapet i fotball 2010, og manager John Hughes beskrev avgjørelsen om å sette Bamba inn på førstelaget igjen på Hanlons bekostning som et av de tøffeste valgene han noen sinne hadde gjort i denne jobben. På slutten av sesongen sa Hughes at Hanlon var en "stor" fotballspiller, men at han trengte å bli tøffere og vise mer lidenskap i spillet.
Hughes hyllet Hanlon igjen før åpningen av 2010–2011-sesongen, og han sa at han hadde en "stor fremtid" innenfor fotballen og at han hadde et potensial til å spille i Premier League. Etter at Chris Hogg forlot Hibernian, ble Hanlon kaptein for laget noen ganger.  Hanlon skrev under på en ny kontrakt med klubben i mai 2011.

Landslagskarriere

Hanlon var kaptein for det skotske U19-landslaget, og fikk sin debut på det skotske U21-landslaget i en 1–0- seier mot Albania i mars 2009. Hanlon var fast på laget som midtstopper under kvalifiseringen for EM for U21-lag i 2011, som endte i sluttkvalifiseringstap for Island.
Hanlon var deretter kaptein for et uerfarent U21-landslag i november 2010 da landslagssjef Billy Stark gjorde forberedelser foran kvalifiseringsspillet for EM i 2013. Han scoret det andre målet i en 3–1-seier for Skottland i en vennskapskamp mot Nord-Irland U21.
Bomuldsfabriken Kunsthall

Bomuldsfabriken Kunsthall er et kunstgalleri i Arendal i Aust-Agder fylke. Galleriet ble åpnet i 1994, og er i dag en anerkjent kunstinstitusjon.
Bomuldsfabriken Kunsthall holder til i en gammel industribygning som ligger nær ved Torbjørnsbu gruver. Bygningen rommet opprinnelig et bomullsveveri fra slutten av 1800-tallet. I 1990 sto lokalene ledige og det lokalhistoriske miljøet i Arendal lette etter et formål bygningen kunne anvendes til. I 1992 kjøpte Arendal kommune bygningen. I 1994 ble bygningen rehabilitert for å brukes som kunstgalleri.
Bomuldsfabriken har en samling av moderne norsk kunst, bl.a. arbeider av Leonard Rickhard og Bård Breivik.
Daglig leder er Harald Solberg, som ble ansatt i 1997.
PrivatAir

Historie

Selskapet blei oppretta i 1977. Etter å ha leid inn fly, skaffa det seg sin første  Boeing 737 . Ti år seinere, i 1989, fikk PrivatAir  Boeing 757 og Gulfstream IV. I 1998 skaffa selskapet seg Boeing Business Jet. PrivatAir blei den første kommersielle operatøren av Boeing Business Jet. Det bygde sin egen private terminal på Genève internasjonale lufthavn. Terminal C3 sto ferdig i 2002. Hovedkontoret til PrivatAir har lokaler i samme terminalbygning. 
Samarbeidet med Lufthansa om flyginger starta i 2002. PrivatAir begynte da å fly seks dager i uka mellom Düsseldorf internasjonale lufthavn og Newark Liberty internasjonale lufthavn utafor New York. Samme året fikk PrivatAir sine første Airbus A319. PrivatAir har også flydd ruter for Airbus-selskapet, Swiss International Airlines, KLM, Gulf Air og Scandinavian Airlines (SAS). For SAS opererte PrivatAir ruta mellom Stavanger og Houston i USA  utelukkende med businessklasse, med fly malt i SAS-fargene.

Virksomhet

PrivatAir har hovedkontor på Genève internasjonale lufthavn i Sveits. I tillegg opererer det fra Frankfurt internasjonale lufthavn i Tyskland og København lufthavn Kastrup i Danmark.
Selskapet tilbyr charterflyginger, inkludert forretningsflyginger. PrivatAir driver med utleie av fly med mannskap (wet lease) og opererer også ruteflyginger. I juli 2017 omfatta det ruter for Saudia Private Aviation, Lufthansa og Scandinavian Airlines.

Flyflåte

Flyflåten til PrivatAir i Sveits består av Boeing 737-700, Boeing 757-200 og Boeing 767. Det sveitsiske selskapet har fire fly i flåten (juli 2017). Den tyske delen av selskapet har fire Airbus A319-100 og én Boeing 737-700 (juli 2017).
Bøkelavspinner

Utseende

Bøkelavspinner ligner litt på de andre lavspinnerne i slekten Eilema, men er helt gyllen gul, i motsetning til de andre som ofte er mer eller mindre grå.  For sikker artsbestemmelsen må artens genitalier undersøkes.
Framvingene er ensfarget gyllen-gule.  Bakvingene er ensfarget gul, men noe mindre gyllen (blekere gul).  Bakkroppen er gulaktig grå, og gul bakerst. Vingene holdes taklagt bakover kroppen i hvile. Vingespennet er mellom 25 og  31 millimeter.
Lavspinnere kan forveksles med flere andre småsommerfugler, kanskje særlig en vikler eller en liten måler.  Men de kan skilles fra disse på de to duftkjertlene hunnene har like ved eggleggingsåpningen, helt bakerst på bakkroppen. Lavspinnere har også et høreorgan (Tympanalorgan) på siden av brystet (metathorax). 
Larvene er behåret med brun-svarte hår. Hårene er arrangert i dusker på hvert ledd. Disse danner rekker av hårdusker bakover kroppen.  Larvens kropp har oransje flekker på hvert ledd, og disse danner en dobbelt linje på larvens ryggside. På ledd 1,3,7 og 11 er det noen lengre hårdusker. Utvokst blir den ca. 2 centimeter lang.

Levevis

Bøkelavspinner finnes i edelløvskog.  Flygetiden er i mai og juni.  Den er kvelds- og nattaktiv. 
Hunnen legger omtrent 100 egg rett på næringsplanten, eggene legges i små grupper .
Bøkelavspinner tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium,  en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Puppestadiet tilbringes ofte i en barksprekk eller lignende. Kokongen er ofte delvis gjennomskinnelig spunnet og består også ofte av noe av larvens hårbekledning.  
Larvene lever på ulike lav, og den overvintrer i puppestadiet.  Puppen klekkes om våren.

Utbredelse

Bøkelavspinner er utbredt i Europa.  Den finnes øst gjennom Asia til Japan.
Den er funnet i Norge på kysten av Aust- og Vest-Agder.  Finnes  langs kysten av det sørlige Sverige, Danmark og Finland.

Navnet

Det latinske navnet Eilema betyr omsluttet, spole, og slekten har trolig fått navnet fordi noen arter bretter eller «ruller» vingene rundt kroppen som en spole når den hviler.  Navnet sororculum betyr  lillesøster.  På svensk heter den Guldgul lavspinnare, på engelsk Orange Footman
Sportsklubben Viggo

Historikk

Klubben spilte to sesonger i Norgesserien på slutten av 1930-tallet. A-laget spiller i 2017 i 6. divisjon.
Ivar Antonsen

Oppvekst, debut

Han var tidlig opplært på trekkspill og orgel, inspirert av jazzmusikeren Art van Damme. Da Mo i Rana lå rett sør for Fauske kom den talentfulle 16-åringen i kontakt med bassisten Bjørn Alterhaug, som vokste opp i Rana. Disse startet sitt første jazzband sammen.
Senere studerte Antonsen ved Norges musikkhøgskole (1967), der han kom i kontakt med storbyens jazzmiljø ved Jan Garbarek og Palle Mikkelborg, samt studerte moderne komposisjon under Finn Mortensen. Kompositoriske forbilder som må nevnes er Johann Sebastian Bach og Igor Stravinskij.
Hans egen I.A. Trio ble også til i denne perioden, og inkluderte Espen Rud trommer og tidvis bassistene Terje Venaas, Sture Janson og Bjørn Alterhaug. Hans sterke bidrag til gitaristen Thorgeir Stubøs plate Flight, (Hot Club Records, 1986), innspilt i 1985, kan trekkes fram som et godt eksempel på Antonsens sofistikerte stil. Her kan det hardt-swingende samspillet mellom Stubø, Antonsen, Alex Riel (trommer), Krister Andersson (tenorsax) og Jesper Lundgaard (bass) nytes til det fulle.

Pedagog

Antonsen var rektor ved Tromsø musikkskole (1975–1977), og senere, Buskerud Musikkonservatorium (1981–1985). Deretter relokaliserte han til San Diego i USA (1985), der han var musikklærer og senere professor i musikk ved California State University (1995–2004). Siden 2004 har han vært førsteamanuensis ved Norges musikkhøgskole.

California

Med bostedsadresse San Diego i over en 20-års periode hadde Antonsen mange interessante samarbeid, blant annet med Ravi Shankars tablaspiller Abhiman Kaushal, trommeslager Duncan Moore, bassist Bob Magnusson og pianist Andy LaVerne.

Stor komponist

Ivar Antonsen er også komponist. Hans komposisjoner er ofte bygd opp av sterke rytmiske figurer, er ofte harmonisk sofistikerte og melodisk komplekse, men samtidig logiske. Antonsens verker omfatter både moderne jazz og klassisk samtidsmusikk.

Internasjonal

Antonsen nyter stor respekt blant både europeiske og amerikanske musikere og har ellers spilt med bl.a Jon Christensen, Palle Danielsson, John Surman og Arild Andersen, Ben Webster, Jimmy Heath, Slide Hampton, Art Farmer, Sebastién Dubé, Finn Sletten, Trond Sverre Hansen, Tore Johansen, Roger Johansen og Karin Krog. Han etablerte egen kvartett i 2004 med Espen Rud, Knut Riisnæs og Terje Gewelt (dokumentert som radio konsert for NRK P2 Jazzklubben i 2006), samt ny kvartett med Hallgeir Pedersen (2005).

Stor pianist

Ivar Antonsen spiller i en moderne neo-bop-stil. Hans spill har en sterk identitet og preges av et følsomt anslag, stor fantasi, kompleks harmonikk/rytmikk og teknisk overskudd. Ivar Antonsen har vært en av landets fremste pianister siden slutten 1960-tallet.
Kommunal vei 1177 (Hordaland)

Kommunal vei 1177 i Hordaland går mellom Skiftesvik og Holmedal i Kvinnherad kommune, den er 3,2 km lang.
Veien har blitt omklassifisert fra fylkesvei 42 (Hordaland).
Naustdal

Geografi

Norges største rutilforekomst finnes på Engebøfjellet ved Førdefjorden. Minst 400 millioner tonns eklogittforekomst med mineralene rutil og granat. I Naustdal ligger blant andre fjellene Blåfjellet, Kletten, Sandfjellet, Skaflestadfjellet og Vindkjegla. Det er to større vann, Jonstadvatnet og Vonavatnet, samt de to elvene Bærelva og Nausta.

Kultur

Naustdal har et idrettslag, Tambarskjelvar IL, samt to ungdomslag: Naustdal Ungdomslag og Vårbod Ungdomslag.

Tusenårssted

Kommunens tusenårssted er friluftsbadeanlegget Sanden laget av fyllmasse fra Naustdalstunnelen. På Sanden arrangeres den årlige aktivitetsdagen Sanden-Søndag.
Loddsnor

Prinsipp og utforming

Prinsippet bygger på jordens gravitasjonskraft.
Prinsippet blir ivaretatt ved at et lodd med lite volum og stor masse festes i enden på en lang snor med minst mulig volum og masse. Enden av loddet er formet som en spiss. Ved å feste øvre enden av snoren i et punkt, vil loddet bli trukket mot jordens tyngdepunkt av gravitasjonskraften. Spissen av loddet vil derfor være et punkt som ligger i en nedfelt normal fra loddsnorens festepunkt mot en horisontal vannflate, og snoren vil danne en linje i den nedfelte normalen. Denne loddlinjen er ikke identisk med normalen på den teoretiske ellipsoiden for jorden. Avviket fra denne retningen kalles for loddavviket på stedet.
I motsetning til et vaterpass, et optisk lodd, eller et laser-lodd, krever loddsnoren ingen justering eller kalibrering for å vise riktig loddlinje. Forutsetningen er imidlertid at loddsnoren ikke blir påvirket av ytre krefter (vind eller magnetisme).

Historie og bruk

Loddsnorens enkle prinsipp antas å være kjent fra sivilisasjonens begynnelse, og har vært benyttet til ulike konstruksjoner. Særlig i forbindelse med bygninger, anleggskonstruksjoner og landmåling, har loddsnoren vært brukt helt opp til våre dager, og den er fremdeles en handelsvare.
Palwal (distrikt)

Demografi

Ved folketellingen i 2011 var det 1 040 493 innbyggere i distriktet, mot 829 121 i 2001. Den urbane befolkningen utgjør 22,65 % av befolkningen.
Barn i alderen 0 til 6 år utgjorde 16,50 % i 2011 mot 24,94 % i 2001. Antallet jenter i den alderen per tusen gutter er 862 i 2011 mot 853 i 2001.
SilkAir

SilkAir er et flyselskap basert i Singapore. SilkAir er et datterselskap til Singapore Airlines. De flyr ruter til Kina, Sørøst-Asia, og Sør-Asia. Flyselskapet ble grunnlagt i 1989 som Tradewinds. Flyselskapet har base på Singapore Changi Airport.
Remontowa Shipbuilding

Remontowa Shipbuliding er et skipsvert som tilhører finansselskapet Remontowa Holding Group, de holder til på fastlandet ved elvebredden i Gdańsk. Verftet startet i 1945 og het den gang Stocznia nr 3 (Shipyard nr. 3). Fra 1950 til 2011 het verftet Stocznia Północna (Northern Shipyard) og fra 2011 heter de Remontowa Shipbuilding. Adressen til Remontowa Shipbuilding er ul. Swojska 8, 80-958 Gdańsk, Polen.
Santa Rosa (Uruguay)

Historie

Byen ble grunnlagt i 19. august 1879.

Kommune

Byens ordfører (alcalde) er Gretel Ferrari (2010-2015).

Transport

Ruta 6 forbinder Santa Rosa med Montevideo, San Bautista, San Ramón og Sarandí del Yí.
Posthorn (kjennetegn)

Posthorn brukes som kjennetegn for postvirksomhet i form av en grafisk figur. Kjennetegnet er en stilisering av det virkelige posthornet som ble brukt for å varsle ved postombæring i tidligere tider. 
Posthorn er brukt som kjennetegn i en rekke europeiske land, i Sverige allerede fra 1600-tallet. Det forekommer både frittstående og inkludert i andre kjennetegn som flagg («postflagg») og våpenskjold for statlige organer, kommuner og private.
Stiliseringen av posthornet varierer fra en naturalisisk avbildning til Posten Norges logo siden 2008, der posthornet er nesten ugjenkjennelig. Posthorn kan bli gjengitt med munnstykket mot høyre eller venstre, med bånd ved håndgrepet, med lynstråler og på andre måter. For statlige postverk i monarkier har det vært vanlig med en stilisert kongekrone med bøyler, plassert over posthornet, bl.a. i Danmark og Sverige. Dette ble i 2008 sløyfet i Norge.
Posthorn som kjennetegn blir brukt på bl.a. skilt, kjøretøy, uniformer, trykksaker, informasjonsmateriell, annonsering og lignende.
Det stiliserte posthornet er brukt på frimerker, særlig i Norge med en lang, sammenhengende tradisjon for posthornfrimerker.
Allround-VM på skøyter 1946, menn

Uoffisielt Allround-VM på skøyter 1946, menn ble arrangert på Bislett stadion i Oslo, Norge den 9. og 10. februar 1946. Odd Lundberg fra Norge ble uoffisiell verdensmester, siden mesterskapet ikke har offisiell status.
Eskişehir

Historie

Navnet Eskişehir betyr direkte oversatt Gammel by på tyrkisk. Byen ble grunnlagt av frygerne i ca år f.kr. Mange frygiske gjenstander og skulpturer finnes fortsatt i byens arkeologiske museum. På 300-tallet ble byen flyttet ca ti km nordøst, fra Karacahisar til Şehirhöyük.
Når det ble nevnt av gamle geografer, ble byen beskrevet som en av de vakreste i Anatolia.

Utdanning

Det finnes to universiteter i Eskişehir. Disse er Anadolu-universitetet og Eskişehir Osmangazi-universitetet. Prof. Dr. Yılmaz Büyükerşen, som er borgermester i byen, har vært rektor på Anadolu-universitetet.
They Came from the Sun

They Came from the Sun er et musikkalbum med Astroburger, utgitt i 2006.